РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број: 06-2/424-21

29. октобар 2021. године

Б е о г р а д

З А П И С Н И К

23.СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ

И ЛОКАЛНУ САМОУПРАВУ, ОДРЖАНЕ 26. ОКТОБРА 2021. ГОДИНЕ

Седница је почела у 09,00 часова.

Седницом је председавао Владимир Ђукановић, председник Одбора.

Седници су присуствовали чланови Одбора: Сања Лакић, Велибор Милојчић, доц. др Михаило Јокић, Дејан Кесар,Ђорђе Дабић, Драган М. Марковић, Тома Фила и Сања Јефић Бранковић.

Седници су присуствовали и: Маријан Ристичевић, заменик члана Ђорђа Комленског, Весна Кришанов заменик члана Биљане Пантић Пиље и Дубравка Краљ заменик члана Владана Заграђанина.

Седници нису присуствовали чланови Одбора: др Александар Мартиновић, Небојша Павловић, Ненад Барош и Даниел Ђивановић, нити њихови заменици.

Седници су присуствовали и: Маја Мачужић Пузић, државни секретар у Министарству државне управе и локалне самоуправе и Милан Чуљковић, из Министарства државне управе и локалне самоуправе.

Пре утврђивања дневног реда председавајући је обавестио присутне да није било примедби у писаној форми на записнике са 20. и 21. седнице Одбора, па је ставио на гласање, а чланови и заменици чланова Одбора су **једногласно** усвојили Записник 20. седнице одржане 21. јула 2021. године и Записник 21. седнице одржане 21. септембра 2021. године.

Председник Одбора је предложио да се на основу члана 76. Пословника Народне скупштине на 23. седници Одбора води заједнички начелни претрес о тачкама 1. и 2. предложеног дневног реда, након чега ће Одбор обавити гласање о свакој тачки посебно.

Чланови и заменици чланова Одбора су **већином** гласова усвојили овај предлог.

Председник Одбора је ставио на гласање, a чланови и заменици чланова Одбора су **једногласно** утврдили следећи

Д н е в н и р е д:

1. Разматрање Предлога закона о Заштитнику грађана, који је поднела Влада (број 011-1759/21 од 08. октобра 2021. године), у начелу;
2. Разматрање Предлога закона о изменама и допунама Закона о слободном приступу информацијама од јавног значаја који је поднела Влада ( број 011-1758/21 од 08. октобра 2021. године), у начелу.

**ОБЈЕДИЊЕНА РАСПРАВА О 1 И 2 ТАЧКИ -** Разматрање Предлога закона о Заштитнику грађана, који је поднела Влада (број 011-1759/21 од 08. октобра 2021. године), у начелу; Разматрање Предлога закона о изменама и допунама Закона о слободном приступу информацијама од јавног значаја који је поднела Влада (број 011-1758/21 од 08. октобра 2021. године), у начелу.

**Маја Мачужић Пузић** образложила је Предлог закона о заштитнику грађана и Предлог закона о изменама и допунама Закона о слободном приступу информацијама од јавног значаја, који су суштински важни за развој добре управе и којима се унапређује статус и надлежност Заштитника грађана и Повереника за информације од јавног значаја и заштиту података о личности (у даљем тексту: Повереник), те да се њима унапређује одговорност државне управе и транспарентност њеног рада.

Истакла је да се значајне новине ових закона огледају у поступку избора Заштитника грађана односно Повереника, који ће бити транспарентнији и омогућити учешће у избору свим грађанима који испуњавају услове.

Навела је да је значајна новина продужетак мандата Заштитника грађана и Повереника, који ће бити бирани на период од осам година, без могућности поновног избора, што је у потпуности у складу са ставом Венецијанске комисије и што доводи до смањења професионализације ових институција, али оставља довољно времена да њихов рад произведе ефекте.

Указала је да ће ови органи самостално доносити акта о систематизацији радних места, уз обавезу да обавесте надлежни одбор Народне скупштине, чиме се омогућава транспарентност али и посредан утицај на њихову организацију.

Рекла је да се предлозима закона унапређује буџетско-финансијска независност Заштитника грађана и Повереника, увођењем начела забране смањења буџетских средстава, што је такође, у складу са венецијанским принципима и примерима добре праксе у Европи.

Истакла је да се у Предлогу закона о Заштитнику грађана уводе самостални механизми за праћење спровођења две међународне конвенције: Конвенције о правима особа са инвалидитетом и Конвенције Савета Европе о борби против трговине људима.

Навела је да је једна од новина унапређење ефектности и ефикасности рада Заштитника грађана прецизирањем поступака који се спроводе пред Заштитником грађана, процесним интервенцијама, као што су увођење скраћеног испитног поступка и прописивање рокова за поступање, што грађанима пружа већи степен могућности процене исхода у решавању њихових захтева.

Истакла је да новину представља и проширење опсега субјеката који улазе у категорију органа јавних власти у смислу прописа који уређују слободан приступ информацијама од јавног значаја, као и проширење овлашћења Повереника, као што је издавање прекршајних налога до одређене висине новчане казне запрећене за поједине прекршаје не поступања по захтеву, чиме ће се растеретити привредни судови.

Као значајну новину навела је и обавезу органа јавне власти да на својим веб-страницама износе све значајне податке из својих надлежности, чиме ће се смањити потреба за подношењем захтева за приступ информацијама од јавног значаја од стране грађана.

Председавајући је отворио расправу у вези са овим тачкама дневног реда у којој су учествовали Маријан Ристичевић, Тома Фила и Владимир Ђукановић.

**Маријан Ристичевић** је изнео предлог да се Предлог закона о Заштитнику грађана и Предлог закона о изменама и допунама Закона о слободном приступу информацијама од јавног значаја измене на начин да се дода члан којим би плата Заштитника грађана и плата Повереника биле лимитирана до износа плате председника државе, мада је изнео став да њихова плата не би требало да буде већа од плате народног посланика и као разлог навео чињеницу да Заштитника грађана и Повереника бира Народона скупштина, док се председник државе и народни послланици бирају на непосредним изборима.

**Тома Фила** је нагласио да се мора имати у виду да и Заштитни грађана, као и Повереник у вршењу својих овлашћења наилазе на потешкоће у прикупљању потребних података и информација.

Рекао је да није проблем што је плата Заштитника грађана и Повереника велика, него што су плате посланика мале.

**Владимир Ђукановић** је изразио став да је потребно на другачији начин утврдити улогу, надлежности и значај независних државних органа, с обзиром да, по његовом мишљењу, независни државни органи егзистирају као четврта грана власти, што није добро.

Како се више нико није јавио за реч, председавајући је закључио расправу након чега је Одбор обавио гласање о свакој тачки посебно.

**ПРВА ТАЧКА** - Разматрање Предлога закона о Заштитнику грађана, који је поднела Влада (број 011-1759/21 од 08. октобра 2021. године), у начелу.

Председник Одбора је ставио на гласање предлог да Одбор, у складу са чланом 155. став 2. Пословника, одлучи да предложи Народној скупштини да прихвати Предлог закона о Заштитнику грађана, у начелу.

Чланови и заменици чланова Одбора су **једногласно** прихватили наведени предлог.

Председник Одбора је предложио да за известиоца Одбора на седници Народне скупштине буде одређен Ђорђе Дабић, члан Одбора.

Чланови и заменици чланова Одбора су **једногласно** прихватили наведени предлог.

**ДРУГА ТАЧКА** - Разматрање Предлога закона о изменама и допунама Закона о слободном приступу информацијама од јавног значаја који је поднела Влада ( број 011-1758/21 од 08. октобра 2021. године), у начелу.

Председник Одбора је ставио на гласање предлог да Одбор, у складу са чланом 155. став 2. Пословника, одлучи да предложи Народној скупштини да прихвати Предлог закона о изменама и допунама Закона о слободном приступу информацијама од јавног значаја, у начелу.

Чланови и заменици чланова Одбора су **једногласно** прихватили наведени предлог.

Председник Одбора је предложио да за известиоца Одбора на седници Народне скупштине буде одређен Ђорђе Дабић, члан Одбора.

Чланови и заменици чланова Одбора су **једногласно** прихватили наведени предлог.

Седница је завршена у 09,20 часова.

СЕКРЕТАР ПРЕДСЕДНИК

Сања Пецељ Владимир Ђукановић